R100 000 vir inligting oor dié manDorobo Rodney Tshivula word deur die polisie in Limpopo gesoek in verband met ‘n moord. Foto: Verskaf deur SAPD Die polisie in Limpopo bied ŉ beloning van R100 000 aan vir inligting wat kan lei tot die inhegtenisneming van ŉ hoogs gesoekte voortvlugtende moordverdagte van dié provinsie. Dorobo Rodney Tshivula (31) is reeds sedert 17 September verlede jaar op vrye voet en kon tot op hede daarin slaag om die polisie te ontduik. ŉ Lasbrief vir sy inhegtenisneming is uitgereik nadat hy op dié dag versuim het om in die hooggeregshof in Thohoyandou te verskyn. Kol. Moatshe Ngoepe, woordvoerder van die polisie, sê Tshivula is oorspronklik in hegtenis geneem in verband met die moord op sy lewensmaat, Suzan Mabala (29), in 2017. Mabala is op 19 April 2017 deur haar familie by die polisie as vermis aangemeld nadat sy uit haar huis in die Phadzima-nedersetting, wes van Thohoyandou, verdwyn het. Ná ŉ wekelange soektog is haar ontbindende liggaam op 13 Mei 2017 in ŉ beboste gebied gevind. “Ná hierdie skokontdekking het lede van die gemeenskap op ŉ verwoestingstog gegaan, paaie versper en die plaaslike polisiestasie afgebrand. Dit het gelei tot die inhegtenisneming van 21 mense op aanklagte van onder meer openbare geweld,” sê Ngoepe. Tshivula is later op aanklag van moord in hegtenis geneem en in die Dzanana-landdroshof op borgtog vrygelaat. Hy het egter nie vir sy volgende hofverskyning opgedaag nie en is nou langer as vier maande soek. “Die polisie bied ŉ beloning van R100 000 aan vir enige inligting wat tot sy inhegtenisneming en gevolglike skuldigbevinding kan lei,” sê Ngoepe. Enigiemand met inligting wat die polisie in hul ondersoek kan help, kan ao. Rambelani George Mutavhatshindi by 082 702 9890 of Stop Misdaad by 08600 10111 bel. ŉ SMS kan ook gestuur word na 32211.